### Beslutning

Godkendt.

### Sagsfremstilling

## Resume og sagens baggrund

I budgettet for 2024 har Kommunalbestyrelsen afsat 10,32 mio. kr. til at renovere parkeringspladsen i [adresse] i Kalundborg by. Der gives en orientering om status for renoveringen.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

I budgettet for 2024 har Kommunalbestyrelsen afsat 10,32 mio. kr. til at renovere parkeringspladsen i [adresse] i Kalundborg by.

På Teknik- og Miljøudvalgets møde i april 2024 blev succeskriterier og proces for renovering af parkeringspladsen i [adresse] besluttet. Parkeringspladsen ligger i et område, der er dækket af flere planer, herunder Strategisk Udviklingsplan for [adresse], [adresse] og Infrastrukturplan for Kalundborg By. Succeskriteriet er derfor, at parkeringsområdet omdannes til et multifunktionelt byrum, som både sikrer gode parkeringsfaciliteter, skaber bedre visuelle og fysiske forbindelser mellem [adresse] og [adresse], håndterer stigende nedbørsmængder og forbedrer bylivet med mere grønt og flere aktivitets- og opholdsmuligheder. På mødet blev også sammenhængen til det afsatte budget drøftet og handlemuligheder i forhold til dette. Parkeringspladsen er cirka 9.000 m2 stor. Erfaringstal peger på, at lignende renoveringer med parkering, belægning, vandhåndtering, belysning og byrumsinventar ligger på mindst 3.500 kr./m2. Hertil kommer stedvis jordforurening i området. En omlægning af hele parkeringspladsen forventes derfor at koste minimum 31,5 mio. kr.

På mødet i november 2024 blev renovering af parkeringspladsen i [adresse] behandlet. I den forbindelse valgte udvalget at etapeopdele renoveringen, så den vestlige del udføres først. Den forventede projektøkonomi til dette er beregnet til cirka 13,3 mio. kr. Det blev desuden besluttet, at differencen mellem anlægsbevillingen og den forventede projektøkonomi kan forsøges dækket via andre anlægsmidler, driftsmidler og ved samarbejde med Kalundborg Forsyning. Der er nu reserveret 1 mio. kr. fra anlægsbudgettet til vejvedligeholdelse i byområder, 0,68 mio. kr. fra koordinerende ledningsarbejder og 0,5 mio. kr. fra driftsbudgettet til modernisering af gadelys.

[adresse] kan ikke deltage i projektet på nuværende tidspunkt. De kan dermed ikke bidrage økonomisk til projektet og ikke ændre vandhåndteringen på arealet fra fælleskloakering til separat kloakering. Det har derfor været overvejet at reducere projektomkostningerne ved at spare den øgede vandforsinkelse i projektet væk. Da der er dårlig bæreevne i området, ses den bedste løsning dog fortsat at være indbygning af et trykfordelende bærelag, der samtidig kan forsinke vand. Belægningen på parkeringsarealet udføres samtidig i betonbelægningssten i stedet for asfalt, så eventuelle sætninger bedre kan repareres. Kloaksystemet er i dårlig stand. Derfor lægges nyt rørsystem til vejafvanding, og arealet forberedes til separat kloakering.

*Tidsplan og proces*

Arbejdet med at projektere Oda Nilsson er godt i gang, med forventet udbud i maj måned, fastlæggelse af pris primo juni og anlægsperiode fra juni til 15. oktober 2025.

For at imødegå udfordringer relateret til økonomi søges projektet udbudt med optioner, så der er mulighed for at tilpasse projektet til den forhåndenværende økonomi. Status efter licitationsresultatet forventes forelagt på mødet i juni inden anlægsopstart.

Der er afholdt møde med Vores Kalundborg og Erhvervsrådet omkring renoveringen, og det er drøftet, hvordan gener i udførelsesfasen kan mindskes. Vores Kalundborg glæder sig over renoveringen og påpeger vigtigheden af, at renoveringen afsluttes i god tid inden julehandlen (helst inden 15. oktober). Herudover foreslår Vores Kalundborg, at [adresse] indrettes til midlertidig parkeringsplads i anlægsperioden. Administrationen vurderer, at dette kan være en god løsning, som delvist vil kunne afhjælpe udfordringer med manglende parkeringspladser i anlægsperioden.

*Udformning*

Der skabes bedre fysisk og visuel kontakt fra [adresse] mod [adresse] ved at etablere tydelige og trygge bilfri gangforbindelser og ved at vende retningen på parkeringspladser og beplantning. Parkeringspladsen udformes, så den opfylder nutidige krav til størrelsen af parkeringsbåse og udbakningsarealer. Der gives samtidig bedre forhold for handicapparkering tættest ved gangforbindelserne og for plads til handicapbusser.

Gangforbindelserne er placeret i sammenhæng med private slippe-forbindelser til gågaden [adresse] (se eventuelt særskilt sag om slipperne). Gangforbindelserne udformes med opholdsmuligheder, lægivende beplantning og små aktivitetsmuligheder. Der tilføjes markante elementer i form af belysning og inventar. Det sker for at tiltrække opmærksomhed og gående gæster op til den bagvedliggende gågade og for at bidrage til, at området bliver et aktiv i byen, også udenfor butikkernes åbningstid, hvor udnyttelsesgraden af parkeringspladsen er lav. Der er planlagt et samarbejde med Ung Kalundborg og Arkitektskolen om at bygge inventar til pladsen og en overdækning til formidling, bykort og trygt aftenophold. Også Natteravnene har været inddraget i udformning af området.

Se plantegning i Bilag 1.

## Økonomiske konsekvenser

Ingen.